錢君倚夫人仙源郡君挽詞
作者：李之儀
朝代：宋

paragraphs: 春生復秋落，物物猶帝力。
哀哉劬勞恩，甘藟至誠實。
棘心詠詩人，常恐一旦失。
何乃不我報，皎皎如白日。
痛哉胡爲生，每念氣填臆。
仰君猶長庚，華髮萃衆德。
歲時捧金樽，門戶幾萬石。
常云我有子，未易先尺璧。
伯仁非碌碌，到此輒自惑。
庶幾德有相，睥睨莫我逼。
頗聞君有言，既跌不見謫。
李杜苟齊名，死且不足惜。
孰不斯言愧，謂君壽無極。
豈知屬纊書，何爲在吾側。
堂堂古益友，千載同此室。
撼鐸倘能參，我淚不虛滴。